»Min mor har slået mig med køkkenredskaber. Jeg kan huske en aften, hvor jeg kom sent hjem. Min far havde råbt ad mig og slået mig, og så hentede hun en saks og sagde, at ’nu gider jeg ikke det her mere, nu ender jeg mit liv og dit liv’. Men hun har også været beskyttende, især over for at jeg blev slået i hovedet, for det kan ødelægge hukommelsen«.

Sådan beskriver 14-årige Zarah en af mange voldelige episoder, hun oplevede, da hun stadig boede sammen med sin familie. Zarah er et blandt tre børn fra Børnerådets ekspertgruppe, der anonymt har fortalt om deres barndom med vold i hjemmet. Zarah er således ikke pigens rigtige navn.

Zarah er langt fra det eneste barn, der har oplevet at blive udsat for vold det sted, børn ellers burde føle sig allermest trygge.